钦定古今图书集成/方舆汇编/职方典/第1477卷 > 《蒙自白云山记》张翼
## 钦定古今图书集成/方舆汇编/职方典/第1477卷 > 《蒙自白云山记》张翼

枕麟山而遥拱蒙阳者，白云山也。距城八十里许，退
绕于菊岭诸峰后，锦云若绣，峰矗，而奇亦卒不克自
掩，而山遂因以得名。乙酉春，余偶经其地，获睹云山
胜概，流连而不忍去，遂信宿于望云轩。轩主，予之故
友，昆、季皆俊彦，叩予以所来，予曰：“以白云山故。”二友
曰：“愿同往观，以志胜游，请俟诸明日。”次辛卯旦，饭毕，
逼行昆前驱，季后拥余中处行间，侧马披山，水环路
转，已浸浸可观，步步引人入胜矣。“及历层岩，逾峻岭，
登高而赋，赓《荒作》”之章，咏《节彼》之什，见夫云之秀者
百千变态，峰之奇者百千怪形，而且禽鸟异鸣，而且
草木异卉，皆以所见之异异之也。迨极目眺远，烟火
万家，若屯兵，若聚蚁，目则横列于前，若卧麟，若献花，
如玉伞，如诰轴，如火焰，如翠微，以及侍讲耳锣诸山，
宛然在目，不可以悉数，洋洋乎一大观也。时日方中，
渴极，忽闻细声响在林间，寻之，乃流泉也。饮之，味若
甘露。予骇然曰：“何山水有若此情耶？”二友曰：“寺僧弘
宗，去此不远”，竟相携而下。僧迎之甚恭，揖入方丈。茶
罢未几，献山花野菜羹，食之，清香且旨。食毕，诸僧拱
立，谓有羊叔家风，导予纵观。予俯仰诸宝刹，有建龙
脊者，有竖虎腰者，有造作于三台中者。若顶寺直居
上界，而报恩寺乃其尽结也。虽佳址不一，而参差错
伍，星碁布置，皆中其窍。壮哉！蒙阳一大丛林也。二友
曰：“倘所谓佛地，非耶？”予曰：“名山梵宫，不过是矣，较之
旭日、金沙，何多让焉？”僧谓予曰：“此山之景，惟春秋为
盛，春则锦日烘花，秋则绣风舞叶。最宜者晓雾半收，
万峰露顶，碧云出岫，下方若海，此身疑坐岛中；若冬
夏则蓊苍外，他无可取。辱邀一游为幸，敢云名胜乎？”
余曰：“登山若品画春秋，设色，反不如冬夏墨水为佳。”
二友谓予有别见，举觞饮予，方酒酣，夕阳在山。二友
曰：“桥西横卧者何峰也？”余曰：“象星也。百川会于斯，天
设之以锁云山水口者也。”二友顾谓余曰：“尔时云不生足下耶？余与君竟似蓬莱中人矣。”僧请于予曰：“佛
以地之灵而刹，地以人之游而传。敢乞言以镇山门。”
用是捉笔为记，授僧碑之石。